section_heading: Utjecaj i kritike
paragraph_text: U ožujku 2007., manga je prodana u preko 27 milijuna svezaka u Japanu, dok se taj broj u idućih godinu dana povećao na preko 30 milijuna. S 27. sveskom broj je porastao preko 50 milijuna, a od siječnja 2010. svaki svezak je prodan preko milijun puta u Japanu. Manga je 2004. godine osvojila 49. Shogakukan Manga Award u kategoriji shonen. Producent Kouji Taguchi iz Square Enixa je rekao kako je prvi svezak inicijalno prodan u oko 150 tisuća primjeraka što se povećalo na 1,5 milijuna početkom emitiranja prve anime serije. Netom prije premijere druge anime serije u travnju 2009. svaki je svezak prodan u 1,9 milijuna kopija sto je ubrzo poraslo na 2,1 milijun. Manga je također među best sellerima Viz Medie, a pojavila se i u "BookScan's Top 20 Graphic Novels" i "USA Today Booklist" kao i na popisu best sellera u The New York Timesu. Fullmetal Alchemist je uglavnom naišao na dobar prijem kod kritike. Iako su prvi svesci bili pomalo formulaični kritičari su naglasili kako kompleksnost priče raste s vremenom. Arakawa je pohvaljena jer je uspjela kreirati originalne i lako prepoznatljive likove unatoč tome što mnogi od njih nose slične uniforme. Karakterizacija glavnog protagonista Edwarda balansirana je između one "tipičnog pametnog dječaka" i "tvrdoglavog dječaka", uspješno dopuštajući spajanje komičnih elemenata priče i onih dramski ozbiljnih. Kritičari su jako hvalili razvoj likova u mangi i njihove transformaciju u stavovima i uvjerenjima, a kako priča s vremenom napreduje i vrlo uvjerljivo predočeno sazrijevanje. Jarred Pine iz Mani Entertainmenta tvrdio je kako u mangi može uživati svatko tko je gledao prvu anime seriju, bez obzira na neke razlike. Kao i mnogi drugi kritičari hvalio je mračnu atmosferu mange i balans humora i akcije. Pine je pohvalio i razvoj likova koji se nisu pojavili u prvoj anime seriji. U kritici 14. sveska, Sakura Eries također s Mani Entertainmenta pohvalila je rasplete iako je do kraja mange ostalo još mnogo svezaka. Također je kao pozitivno izdvojila razvoj homunculi likova i povratak Greeda (Pohlepa) kao i njihove borbe. Anime premijera u Japanu zabilježila je 6,8% TV gledanosti. U 2005. jap. TV mreža TV Asahi provela je opsežnu "Top 100" anketu pri čemu je "Fullmetal Alchemist" anime adaptacija dospjela na 1. mjesto online ankete i 20. mjesto one provedene diljem nacije. U 2006. godini TV Asahi je proveo još jednu online anketu pri čemu je serija ponovno zasjela na 1. mjestu. Fullmetal Alchemist je također pobijedio u nekoliko kategorija American Anime Awardsa kao sto su "Long Series" (dugometražna serija), "Best Cast" (najbolji likovi), "Best DVD Package Design" (najbolji dizajn DVD paketa), "Best Anime Theme Song" (najbolja anime pjesma) za ("Rewrite," benda Asian Kung-Fu Generation), i "Best Actor" (najbolji glumac/glas) (Vic Mignogna, američka verzija Edwarda Elrica). Također je nominiran u kategoriji "Best Anime Feature" za film Fullmetal Alchemist the Movie: Conqueror of Shamballa. Serija je također pobijedila u većini anketa povodom 26. Animagea. S vremenom je ova franšiza postala jednim od najvećih Square Enix brandova, odmah uz Final Fantasy i Dragon Quest. Prema uglednom gameing portalu IGN stavljena je na 95. mjesto najboljih animiranih serijala. IGN je također komentirao da je priča vrlo uzbudljiva s nevjerojatnim akcijskim scenama i da se ozbiljno bavi pitanjima ljudskog stanja. Opisali su je kao "više od običnog animea", i "snažna tjedna drama". Osoblje IGN ga je navelo i među "10 animiranih adaptacija koje bismo rado vidjeli" s komentarima fokusiranim oko karakterizacije kojom se serija bavi. Pohvaljen je i nadasve upečatljiv dizajn likova. Kritizirani su flashbackovi kao pomalo iritantni jer se pojavljuju više puta. Drugi kritičari su usporedili seriju s Odisejom jer je dijelom tragična, a dijelom priča o odrastanju. Pohvaljene su i radnja i glazba kao vrlo zabavne. Anime je pohvaljen i zbog uravnoteženih elemenata akcije, komedije i dubokih trenutaka kao i zbog emocionalne veze dvaju protagonista, braće Elric. Kritike su katkad upućivane prema prvoj anime adaptaciji zbog insistiranja na malo prenaglašenim emotivnim scenama kako bi se kod publike stvarao određeni emocionalni efekt. Završetak prve serije je naišao na dijelom negativne kritike jer se Edwardova uvjerenja nisu uopće promijenila s obzirom na to da je ponovno pokušao oživjeti nekoga. Kritičari su hvalili soundtrack kao i širok raspon glazbenih stilova i umjetnika ali i ugodnu, prikladnu pozadinsku glazbu. DVDvisionjapan smatra da su prva tema otvaranja i zatvaranja najbolje i predstavljaju odličan spoj animacije i glazbe. Fullmetal Alchemist: Brotherhood, druga serija, ovaj puta u potpunosti vjerna mangi i kreativnoj viziji Hiromu Arakawe u početku je naišla na brojne kritike jer prvih 14 epizoda nije bile zabavno zbog ponavljanja događaja koji su već prikazani u prvoj seriji. U usporedbi s prvom serijom, Brotherhood je kritiziran zbog nedostatka napetosti i energičnosti. Chris Beveridge iz Mania Entertainmenta zabilježio je da ono što drugu seriju čini zabavnom su upravo razlike između akcija likova te emocijama nabijeni trenuci koji su uslijedili nakon 15 epizode. U jednoj drugoj kritici, Beveridge je pohvalio fenomenalno animirane scene akcije kao i više drame što je epizode u konačnici činilo solidnim. U travnju 2010. Animage je proglasio Brotherhood 6. najboljom anime serijom između travnja 2009. i travnja 2010. Prva Fullmetal Alchemist knjiga (232 str.), The Land of the Sand (Zemlja pijeska), dobro je prihvaćena i kako navodi Jarred Pine ostala vjerna karakterizaciji mange. Ustvrdio je da izostanak pozadinske priče knjiga više cilja na fanove, a manje na novu publiku ali u svakom slučaju predstavlja impresivan debi iz linije Viz Fictiona. Ain't it Cool News također je potvrdio kako je knjiga ostala vjerna korijenima i iako nije donijela nešto novo dovoljno je zanimljiva za fanove. Kao cjelina, kritičar je osjetio kako se radi o "djelu za mlađe čitače s vrlo jasnim stavovima o mračnim stranama politike, ekonomije i ljudske prirode". Charles Solomon iz Los Angeles Timesa zabilježio je kako knjiga ima nešto drugačiji fokus od serije "stvaranjem jače, emotivnije povezanosti" između dvojice mlade braće nego se može vidjeti u prvim epizodama serije.